CELEX: 32012D0075
Language: sk
Date: 2012-02-09 00:00:00
Title: 2012/75/EÚ: Vykonávacie rozhodnutie Komisie z  9. februára 2012 o uznaní Ghany podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom K(2012) 616]  Text s významom pre EHP

11.2.2012   
            
            
               SK
            
            
               Úradný vestník Európskej únie
            
            
               L 38/45
            
         VYKONÁVACIE ROZHODNUTIE KOMISIE
   z 9. februára 2012
   o uznaní Ghany podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   [oznámené pod číslom K(2012) 616]
   (Text s významom pre EHP)
   (2012/75/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3 prvý pododsek,
   so zreteľom na žiadosť Cypru z 13. mája 2005,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdiť príslušné osvedčenia o spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie (IMO) o normách prípravy, osvedčovania a hliadkovaní námorníkov z roku 1978 (dohovor STCW) (2) v znení zmien a doplnení z roku 1995.
            
         
               (2)
            
            
               Žiadosť o uznanie Ghany predložil Cyprus listom z 13. mája 2005. Po prijatí tejto žiadosti Komisia posúdila systém prípravy a osvedčovania v Ghane s cieľom overiť, či Ghana spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Toto posúdenie sa zakladalo na výsledkoch inšpekcie expertov z Európskej námornej bezpečnostnej agentúry v decembri 2009. Počas tejto inšpekcie sa zistili určité nedostatky v systémoch prípravy a osvedčovania.
            
         
               (3)
            
            
               Komisia členským štátom poskytla správu o výsledkoch posúdenia.
            
         
               (4)
            
            
               Listom z 20. decembra 2010 Komisia požiadala Ghanu, aby poskytla dôkazy nápravy zistených nedostatkov.
            
         
               (5)
            
            
               Listom z 21. februára 2011 Ghana poskytla požadované informácie a dôkazy o prijatí primeraných a dostatočných nápravných opatrení na riešenie väčšiny nedostatkov zistených počas posudzovania súladu.
            
         
               (6)
            
            
               Stále pretrvávajú dva nedostatky. Prvý poukazuje na skutočnosť, že Ghana v plnej miere nezabezpečuje, že námorná služba vykonávaná v námorníctve alebo na pilotných lodiach je skutočne relevantná pre schopnosti požadované pre osvedčovanie. Ďalší nedostatok sa týka nedostatočného protipožiarneho výcviku a vybavenia námorníckej vzdelávacej inštitúcie. Preto bola Ghana vyzvaná, aby v tejto súvislosti uplatnila ďalšie nápravné opatrenia. Tieto nedostatky však neoprávňujú na to, aby sa spochybňovala celková úroveň súladu Ghany s požiadavkami STCW na prípravu a osvedčovanie námorníkov.
            
         
               (7)
            
            
               Z výsledku posudzovania súladu a vyhodnotenia informácií, ktoré poskytla Ghana, vyplýva, že Ghana spĺňa príslušné požiadavky dohovoru STCW a že prijala primerané opatrenia na zabránenie podvodom pri osvedčovaní.
            
         
               (8)
            
            
               Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Ghana sa uznáva na účely článku 19 smernice 2008/106/ES, pokiaľ ide systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 9. februára 2012
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.